RESOLUCIÓN do 15 de xuño de 2006 pola que se publican os tipos de xuro máximos que as entidades financeiras aplicarán durante o segundo semestre do ano 2006 aos préstamos en vigor dos convenios de axuda financeira ás Pemes dos anos 1996, 1997, 1998, 1999, 2000, 2001, 2002, 2003 e 2004-2006 e do convenio de apoio financeiro ao sector pesqueiro de Galicia.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 22/06/2006

De conformidade cos convenios de colaboración de axuda financeira ás Pemes dos anos 1996, 1997, 1998, 1999, 2000, 2001, 2002, 2003 e 2004-2006 e do convenio de apoio financeiro ao sector pesqueiro de Galicia (publicado mediante Resolución do 22 de xuño de 2001 no Diario Oficial de Galicia nº 133, do 10 de xullo de 2001), os tipos de xuro para exercicios futuros dos préstamos subvencionados pola Xunta de Galicia que se formalizaron ao abeiro dos ditos convenios serán variables por semestres naturais, establecéndose no texto dos correspondentes convenios o sistema de determinación do tipo de xuro.
Visto o exposto e unha vez verificados os datos relativos á evolución do Mibor e Euribor durante o período establecido en cada convenio e en virtude das facultades que teño conferidas,
RESOLVO:
Publicar os tipos de xuro máximos que as entidades financeiras aplicarán durante o segundo semestre do ano 2006 aos préstamos en vigor dos convenios de axuda financeira ás Pemes dos anos 1996, 1997, 1998, 1999, 2000, 2001, 2002, 2003 e 2004-2006 e do convenio de apoio financeiro ao sector pesqueiro de Galicia e que foron aprobados polo presidente do Igape mediante Resolución do 14 de xuño de 2006:
Primeiro.-Os tipos de xuro máximos que se aplicarán durante o segundo semestre do ano 2006 aos préstamos en vigor dos convenios de axuda financeira ás Pemes dos anos 1996, 1997, 1998, 1999, 2000, 2001, 2002, 2003 e 2004-2006 e do convenio de apoio financeiro ao sector pesqueiro de Galicia serán os seguintes:
-Préstamos do convenio Pemes 1996: 5,05%. No caso de que o tipo adicional sexa inferior a 1,75 puntos, o tipo de xuro que se vai aplicar será o resultado de engadirlle ao tipo de referencia (3,32) o tipo adicional que teñan pactado as partes. Se o tipo de xuro resultase con varios decimais, redondearase ata a máis próxima vixésima parte do punto.
-Préstamos dos convenios Pemes 1997 e 1998: 4,30%. No caso de que o tipo adicional sexa inferior a 1,25 puntos, o tipo de xuro que se vai aplicar será o resultado de engadirlle ao tipo de referencia
(3,07) o tipo adicional que teñan pactado as partes. Se o tipo de xuro resultase con varios decimais, rendondearase ata a máis próxima vixésima parte do punto.
-Préstamos dos convenios Pemes 1999, 2000, 2001, 2002, 2003, 2004 e 2005 e do convenio de apoio financeiro ao sector pesqueiro de Galicia: 4,20%. No caso de que o tipo adicional sexa inferior a 1,15 puntos, o tipo de xuro que se vai aplicar será o resultado de engadirlle ao tipo de referencia (3,058) o tipo adicional que teñan pactado as partes. Se o tipo de xuro resultase con varios decimais, redondearase ata a máis próxima vixésima parte do punto.
Segundo.-As entidades financeiras deberán comunicarlles aos beneficiarios dos préstamos subvencionados a variación do tipo de xuro.
Terceiro.-O tipo de xuro do préstamo resultante para o beneficiario, é dicir, o nominal menos os puntos de subsidiación, non poderá ser inferior ao límite fixado nos respectivos convenios. No caso de que sexa inferior, limitarase a subsidiación ata o citado límite. Para o caso de que o tipo de xuro nominal sexa igual ou inferior ao límite suspenderase, se é o caso, a subsidiación e o tipo de xuro que se aplicará á operación de préstamo será o que lle corresponda segundo o estipulado no punto primeiro desta resolución.
Santiago de Compostela, 15 de xuño de 2006.
José Antonio Delgado Arce
Director xeral do Instituto Galego de Promoción
Económica